Dockal fortviler - mister toppkampen
Men et gult kort rett før pause gjør at tsjekkeren må sone karantene neste helg. Det var et skår i gleden etter at alle poengene ble værende igjen i Trondheim. - Jeg vet ikke hvorfor dommeren ga meg gult kort. Jeg var uheldig og falt på ballen med hånda, og etterpå spilte jeg den videre til en medspiller uten at jeg hørte fløyta. Jeg tror jeg fikk det gule kortet for å spille bort ballen, fortviler Dockal i pressesonen etter kampen. Rosenborgs toppscorer denne sesongen går dermed glipp av kampen mot Molde neste søndag. VG-børsen: Se Dockals statistikk Trener Jan Jönsson synes det er surt å miste nøkkelmannen, men tok det hele med fatning da han sankket med VG Nett etter kampen. - Jeg opplever ikke at han mente å sparke bort ballen så jeg klandrer ham ikke. Men det er synd for oss, selv om vi skal klare å dekke opp for Borek mot Molde, sier Jönsson til VG Nett. - Tvilsom straffe Sandens/Ulf-trener Asle Andersen var heller ikke helt fornøyd med dommeren etter kampen. En tvilsom handssituasjon gjorde at Rosenborg fikk straffespark av dommer Espen Berntsen rett før pause. - Jeg har ikke sett situasjonen på TV, men fra min posisjon opplever jeg straffesparket som billig. Men jeg er ikke overrasket. Dette er litt sånn hverdagen er for oss, sier Andersen til VG Nett. Mens Sandnes Ulf får en knalltøff kamp for å unngå nedrykk, så inntok altså Rosenborg tabelltoppen inntil videre. Gullrivalene Strømstgodset (fire poeng bak RBK) og Molde (ett poeng bak) møtes i Drammen på søndag. Neste helg spiller Rosenborg borte mot Molde, mens Strømsgodset reiser til Haugesund.
(RBK-Sandnes Ulf 2-0) Borek Dockal (24) scoret ett og la opp til det andre målet da Rosenborg vant 2-0 mot Sandnes Ulf. Storkampen mot Molde går han glipp av.